b'\n_START_ARTICLE_\nJugoslovenska vojska u otad\xc5\xbebini\n_START_SECTION_\nNastanak\n_START_PARAGRAPH_\nNakon njema\xc4\x8dkog napada na Kraljevinu Jugoslaviju i kratkotrajnog rata, Kraljevska jugoslavenska vojska je bila razbijena i pora\xc5\xbeena. Jugoslavenski pukovnik Dra\xc5\xbea Mihailovi\xc4\x87 i grupa vojnika i \xc4\x8dasnika se povukli na Ravnu Goru u Srbiji te ondje 13. svibnja 1941. utemeljili Komandu \xc4\x8detni\xc4\x8dkih odreda jugoslavenske vojske. Cilj organizacije je bio pripremiti narod na otpor okupatorima u trenutku kada se oni budu povla\xc4\x8dili iz zemlje._NEWLINE_Mihailovi\xc4\x87 je stupio na \xc4\x8delo \xc4\x8detnika - velikosrpske organizacije organizirane u suradnji s dr\xc5\xbeavnim vlastima izme\xc4\x91u dva svjetska rata u svrhu prevencije pobuna i pripreme za eventualna gerilska djelovanja u slu\xc4\x8daju rata - te je ubrzo uspostavio vezu s kraljem Petrom II. Kara\xc4\x91or\xc4\x91evi\xc4\x87em i njegovom vladom u izbjegli\xc5\xa1tvu, koja se smjestila pod britanskom za\xc5\xa1titom u Londonu. Tim su putom \xc4\x8detnici uspjeli osigurati britansku pomo\xc4\x87 u oru\xc5\xbeju, opremi i novcu. _NEWLINE_Nakon kratkotrajnog anga\xc5\xbemana protiv Nijemaca, stupili su \xc4\x8detnici otvoreno u slu\xc5\xbebu talijanskih okupatora, koji ih u svojoj okupacijskoj zoni ve\xc4\x87 od listopada 1941. godine opskrbljuju i pla\xc4\x87aju kao svoju Dobrovolja\xc4\x8dku antikomunisti\xc4\x8dku miliciju. U Srbiji posti\xc5\xbeu dogovor s Nijemcima, te se ubrzo i za \xc4\x8detnike u NDH - naime u onom dijelu kojim nisu upravljale talijanske okupacijske vlasti, koje su se oslanjale na \xc4\x8detnike, a zabranjivale pristup usta\xc5\xa1ama - osigurava status antikomunisti\xc4\x8dkih boraca\xc2\xa0; ali tek nakon \xc5\xa1to su \xc4\x8detnici najprije po\xc4\x8dinili znatne zlo\xc4\x8dine protiv nesrpskog pu\xc4\x8danstva u BiH i Hrvatskoj (s kojima su zapravo nastavili i kasnije, pod izlikom borbe protiv komunista), te bili tijekom 1941. i u prvim mjesecima 1942. godine involvirani u znatne borbe protiv snaga NDH._NEWLINE_Makar se nisu borili protiv Talijana i Nijemaca, \xc4\x8detnici su kao "kraljevska vojska" dobivali znatnu vojnu pomo\xc4\x87 od Velike Britanije, koja je tek s rujnom 1943. godine odlu\xc4\x8dila zapo\xc4\x8deti podupirati NOVJ, ali samo u jednakoj mjeri kao i JVuO. Nakon \xc5\xa1to su \xc4\x8detnici u prosincu 1943. godine odbili izri\xc4\x8dite britanske zahtjeve da pokrenu akcije protiv Nijemaca, britanska vojna pomo\xc4\x87 im prestaje pristizati. Naposljetku je u lipnju 1944. godine potpisan uz britansko posredovanje Sporazum Tito-\xc5\xa0uba\xc5\xa1i\xc4\x87, kojim je i kraljevska izbjegli\xc4\x8dka vlada priznala legitimitet NOVJ.'